X'inhu l-Istrument Kontra l-Koerċizzjoni (ACI, Anti-Coercion Instrument)? L-istrument propost huwa bi tweġiba għall-problema ta' koerċizzjoni ekonomika li dejjem qiegħda tikber u għandu l-għan li jipproteġi l-interessi u l-għażliet sovrani tal-Unjoni u tal-Istati Membri. Dan se jagħti s-setgħa lill-Kummissjoni biex tapplika restrizzjonijiet kummerċjali, ta' investiment jew restrizzjonijiet oħra għal kwalunkwe pajjiż mhux tal-UE li jinterferixxi bla bżonn fl-għażliet ta' politika tal-UE jew tal-Istati Membri tagħha. Id-deterrenza hija l-funzjoni primarja tiegħu, għalhekk l-istrument ikun l-aktar ta' suċċess jekk ma jkunx hemm bżonn li jintuża. Il-ħolqien tal-istrument fih innifsu huwa mistenni li jiskoraġġixxi l-intimidazzjoni ekonomika. Madankollu, jekk pajjiż terz jirrikorri għall-koerċizzjoni f'każijiet speċifiċi, l-ACI għandu l-għan li jtemm din il-koerċizzjoni. Għal dan l-għan, dan jippermetti li l-UE tidentifika b'mod formali każijiet ta' koerċizzjoni ekonomika, u li twieġeb għall-każijiet individwali, l-ewwel permezz ta' sforzi biex tinstab soluzzjoni komuni mal-pajjiż koerċittiv, imbagħad bħala l-aħħar alternattiva billi tirreaġixxi. Fl-istess ħin, l-istrument jikkontribwixxi għal koordinazzjoni internazzjonali aktar b'saħħitha biex tiġi indirizzata l-koerċizzjoni ekonomika billi jgħin fil-ħolqien, fl-iżvilupp u fil-kjarifika ta' oqfsa internazzjonali biex din tiġi evitata u eliminata. Xi tfisser eżattament “koerċizzjoni ekonomika”? F'liema ċirkostanzi l-UE tista' taġixxi kontra dawn il-prattiki? “Koerċizzjoni ekonomika” skont il-proposta tirreferi għal sitwazzjoni fejn pajjiż terz ifittex li jagħmel pressjoni fuq l-Unjoni jew fuq Stat Membru biex jagħmlu għażla partikolari billi japplika, jew jhedded li japplika, miżuri li jaffettwaw il-kummerċ jew l-investiment. Prattiki bħal dawn jinterferixxu bla bżonn mal-ispazju leġittimu tat-tfassil tal-politika tal-UE u tal-Istati Membri tagħha u jimminaw l-awtonomija strateġika miftuħa tal-UE. Kull każ se jittieħed għalih biex jiġi deċiż dwar jekk l-azzjoni ta' pajjiż terz tkunx tissodisfa dawn il-kundizzjonijiet. Ladarba l-eżistenza ta' mġiba koerċittiva tiġi aċċertata, jibda fil-pront djalogu mal-pajjiż koerċittiv biex tiġi solvuta l-kwistjoni. Id-djalogu jista' jieħu l-forma ta' negozjati diretti u jista' jinvolvi medjazzjoni, arbitraġġ, aġġudikazzjoni jew mezzi adattati oħrajn. Bħala l-aħħar alternattiva, meta l-koerċizzjoni ekonomika tibqa' titwettaq, l-Unjoni tista' tikkunsidra li tieħu kontromiżuri kontra l-pajjiż inkwistjoni sabiex tikkontrobatti din il-koerċizzjoni ekonomika. Il-proposta tagħmilha ċara wkoll li, matul il-proċess kollu, l-UE jenħtieġ li tibqa' miftuħa li timpenja ruħha mal-pajjiż koerċittiv biex tinstab soluzzjoni. Tista' tagħti eżempju ta' prattiki koerċittivi? Hemm diversi tipi ta' prattiki koerċittivi. Pereżempju, sieħeb kummerċjali tal-UE jista' jfittex li jinfluwenza inizjattivi leġiżlattivi futuri tal-UE jew li jiddiswadi lill-UE milli tintroduċi miżura partikolari, pereżempju billi jintroduċi (jew jhedded li jintroduċi) dazji tal-importazzjoni addizzjonali, diskriminatorji, dewmien intenzjonat jew jirrifjuta (jew jhedded li jirrifjuta) l-awtorizzazzjonijiet meħtieġa biex isir il-kummerċ. Jista' jimponi wkoll kontrolli selettivi diskriminatorji fil-fruntieri jew ta' sikurezza fuq oġġetti minn pajjiż speċifiku tal-UE, jew jorganizza bojkotts sponsorjati mill-Istat kontra l-oġġetti jew l-investituri ta' dak il-pajjiż. Għaliex qed tiġi proposta issa? It-tensjonijiet ġeopolitiċi li żdiedu dan l-aħħar dgħajfu l-kooperazzjoni internazzjonali, u l-kummerċ u l-investiment li kulma jmur aktar qed jiġu strumentalizzati wasslu għal użu akbar ta' koerċizzjoni ekonomika. Dan jhedded li jimmina l-interessi tal-UE u tal-Istati Membri tagħha. Rajna li l-koerċizzjoni ekonomika tista' tiġi minn diversi pajjiżi, u li tikkawża ferm tħassib. Il-Parlament Ewropew u diversi Stati Membri wrew it-tħassib tagħhom dwar il-kwistjoni tal-koerċizzjoni u s-sena li għaddiet talbu lill-Kummissjoni biex tiżviluppa mekkaniżmu biex tiġi skuraġġuta u miġġielda (ara d-Dikjarazzjoni Konġunta). L-UE mhux diġà għandha strumenti biex tipprevjeni każijiet bħal dawn? Bħalissa, l-UE ma għandhiex strument eżistenti li jittratta speċifikament il-koerċizzjoni. L-UE teħtieġ strument xieraq biex tiskoraġġixxi u tiġġieled il-koerċizzjoni ekonomika minn pajjiżi terzi sabiex tissalvagwardja d-drittijiet u l-interessi tagħha u dawk tal-Istati Membri tagħha. Mingħajr strument apposta l-Unjoni u l-Istati Membri se jaqgħu fuq il-mezzi diplomatiċi normali, li mhux dejjem jistgħu jkunu effettivi biżżejjed peress li jista' ma jkollhomx l-effett meħtieġ li jiskoraġġixxi. B'mod aktar ġenerali, dan huwa meħtieġ biex jingħata sinjal lis-sħab internazzjonali li l-UE mhijiex lesta li taċċetta l-koerċizzjoni ekonomika. Dan juri r-reżiljenza tal-UE, u għandu jikkontribwixxi għall-awtonomija strateġika miftuħa tal-UE. Għaliex l-ACI huwa l-aħjar mod biex tiġi ttrattata l-koerċizzjoni ekonomika? Jeħtieġ li l-UE tkun tista' twieġeb għall-każijiet ta' koerċizzjoni ekonomika b'mod strutturat u uniformi. Qafas leġiżlattiv apposta jiżgura l-prevedibbiltà u t-trasparenza; dan jissottolinja l-aderenza tal-UE għal approċċ ibbażat fuq ir-regoli, anke internazzjonalment. Il-prevedibbiltà u t-trasparenza għandhom rwol importanti biex l-istrument ikollu wkoll funzjoni deterrenti. Fuq livell proċedurali, qafas leġiżlattiv taħt il-politika kummerċjali komuni joffri l-possibbiltà ta' azzjoni rapida u effiċjenti fejn meħtieġ. Qafas leġiżlattiv iservi wkoll għall-iskopijiet ta' pjattaforma għall-kooperazzjoni internazzjonali dwar il-kwistjoni tal-koerċizzjoni ekonomika. L-ACI jkollu fil-mira xi pajjiż partikolari? Le, l-ACI ma jkollux fil-mira xi pajjiż partikolari. L-istrument jitratta l-problema ta' koerċizzjoni, tiġi mnejn tiġi. Huwa mfassal bħala strument orizzontali, applikabbli għal kwalunkwe pajjiż li juża l-koerċizzjoni ekonomika kontra l-UE jew l-Istati Membri tagħha. Liema miżuri ta' rispons tal-Unjoni huma disponibbli permezz tal-istrument propost? Il-firxa ta' miżuri potenzjali hija mfassla biex tkun wiesgħa, sabiex tippermetti l-għażla u t-tfassil ta' rispons effettiv u effiċjenti għal każ individwali ta' koerċizzjoni ekonomika bl-inqas spiża possibbli għall-operaturi tal-UE. L-għan ta' dawn il-miżuri huwa biex tieqaf il-koerċizzjoni. L-ACI propost jelenka miżuri klassiċi relatati mal-oqsma tal-prodotti u s-servizzi, iżda wkoll tad-drittijiet tal-proprjetà intellettwali u tal-investiment dirett barrani. Kif ukoll, diversi restrizzjonijiet fuq l-aċċess għas-suq tal-UE, bħall-akkwist pubbliku, il-kapital, l-awtorizzazzjoni ta' prodotti taħt ir-regoli kimiċi u sanitarji, kif ukoll l-aċċess għal programmi ta' riċerka ffinanzjati mill-UE. Il-Komunikazzjoni li takkumpanja l-proposta tfakkar ukoll f'possibbiltajiet oħra li jaqgħu taħt is-setgħat eżistenti tal-Kummissjoni, b'mod partikolari fir-rigward tal-finanzjament, li jistgħu jintużaw wkoll, jekk ikun meħtieġ. Tali possibbiltajiet jinkludu, pereżempju n-nuqqas ta' involviment f'impenji finanzjarji ġodda tal-Unjoni għal programmi jew fondi, jew oppożizzjoni għal operazzjonijiet ta' finanzjament ġodda, f'konformità mar-regoli u l-proċeduri taħt l-istrumenti ta' finanzjament rilevanti tal-Unjoni. Tajjeb li jiġi enfasizzat li l-miżuri ta' rispons tal-UE huma pass fakultattiv disponibbli biss bħala l-aħħar soluzzjoni u soġġetti għal għadd ta' kundizzjonijiet - iżda jistgħu jiġu implimentati malajr, jekk ikun hemm bżonn. Dawn iridu jkunu proporzjonati mmirati u temporanji għad-dannu li jrid jissewwa permezz tagħhom. L-ACI huwa kompatibbli mad-dritt internazzjonali? L-intervent ta' politika tal-UE, fi kwalunkwe forma, irid, u se jkun, kompatibbli kemm mal-ordni legali tal-UE kif ukoll mad-dritt internazzjonali. Il-kontromiżuri se jintużaw meta jkun meħtieġ u b'reazzjoni għall-ksur tal-liġi internazzjonali mill-pajjiż koerċittiv. Dan l-istrument jista' jiġi użat biss meta l-pajjiż terz jadotta miżura ta' koerċizzjoni ekonomika u b'hekk tinħoloq din is-sitwazzjoni. L-ACI jipprevedi kooperazzjoni ma' sħab oħrajn? Iva. F'każijiet fejn jintuża l-ACI, l-UE tkun tista' tqajjem il-kwistjoni fi kwalunkwe forum internazzjonali rilevanti, u tikkoordina ma' pajjiżi oħra u ma' sħab u alleati tal-istess fehma. L-UE hija lesta tiddiskuti mas-sħab kollha li jirrikonoxxu l-koerċizzjoni ekonomika b'mod aktar wiesa' bħala kwistjoni. It-teħid ta' deċiżjonijiet skont l-istrument propost Il-Kummissjoni tipproponi l-użu ta' setgħat implimentattivi u delegati tradizzjonali disponibbli fil-qasam tal-politika kummerċjali komuni. Dawn joffru biżżejjed flessibbiltà u ħeffa fl-azzjoni. B'mod partikolari, il-miżuri ta' rispons tal-Unjoni se jiġu ddeterminati u adottati permezz ta' att ta' implimentazzjoni u l-Istati Membri se jassistu lill-Kummissjoni fi proċedura ta' eżami. Il-Kummissjoni tipproponi li jsiru aktar bidliet fil-lista ta' miżuri ta' rispons potenzjali u fir-regoli ta' oriġini permezz tal-atti delegati, bl-involviment rispettiv tal-Parlament Ewropew u tal-Kunsill. L-involviment tal-partijiet ikkonċernati huwa kruċjali għall-għażla u t-tfassil tal-miżuri ta' rispons tal-Unjoni, b'mod partikolari fejn tali miżuri jista' jkollhom impatt fuq gruppi speċifiċi. Il-partijiet ikkonċernati rilevanti (bħan-negozji affettwati jew potenzjalment affettwati) se jkollhom biżżejjed opportunitajiet biex jesprimu ruħhom u jressqu l-fehmiet tagħhom u jipprovdu informazzjoni għall-applikazzjoni konkreta tal-istrument. Il-passi li jmiss Wara l-proposta tal-Kummissjoni flimkien mal-valutazzjoni tal-impatt li takkumpanjaha, l-ACI issa se jsegwi l-proċess leġiżlattiv ordinarju fil-Parlament Ewropew u fil-Kunsill għall-adozzjoni.* Fid-Dikjarazzjoni konġunta, il-Parlament Ewropew u l-Kunsill impenjaw ruħhom li jikkunsidraw il-proposta fil-ħin dovut. Il-partijiet ikkonċernati u ċ-ċittadini xorta jistgħu jipprovdu feedback dwar il-proposta matul it-tmien ġimgħat li ġejjin. Il-Kummissjoni se tippreżenta rapport, dwar il-feedback li tirċievi, lill-Kunsill u lill-Parlament. Il-feedback tal-partijiet ikkonċernati sa issa Aktar kmieni din is-sena, il-Kummissjoni Ewropea nediet konsultazzjoni pubblika ta' 12-il ġimgħa biex in-negozji, l-organizzazzjonijiet u l-individwi jagħtu l-kontribut tagħhom fit-tfassil tal-istrument legali l-ġdid. Il-feedback tal-partijiet ikkonċernati dwar l-istrument potenzjali kien globalment pożittiv ħafna. Il-partijiet interessati jirrikonoxxu b'mod komuni li l-koerċizzjoni ekonomika qiegħda dejjem aktar toħloq problema għall-UE u l-Istati Membri tagħha, u ma tistax ma tiġix indirizzata. Il-partijiet ikkonċernati jappoġġaw il-ħolqien ta' strument leġiżlattiv li jindirizza l-kwistjoni tal-koerċizzjoni ekonomika. Huma jagħtu valur partikolari lill-funzjoni ta' deterrent, filwaqt li jagħtu prijorità lill-isforzi li jinkoraġġixxu lill-pajjiżi terzi biex itemmu l-koerċizzjoni ekonomika permezz ta' miżuri mhux intervenzjonisti (bħad-diplomazija). Fil-biċċa l-kbira jqisu li l-użu ta' kontromiżuri għandu jkun l-aħħar alternattiva, u li għandha titqies il-ħsara kollaterali qabel ma tittieħed azzjoni. Hemm ukoll appoġġ wiesa' għall-bqija tal-elementi; il-kundizzjonijiet li jippermettu l-użu tal-istrument għandhom ikunu wiesgħa biżżejjed biex ikopru l-koerċizzjoni ekonomika informali, u biex jiġi żgurat rispons effettiv, l-UE għandha tkun tista' tagħżel minn firxa ta' opzjonijiet f'każijiet individwali. Il-partijiet interessati japprezzaw bil-kbir il-possibbiltà ta' kooperazzjoni internazzjonali kontra l-koerċizzjoni ekonomika. Għal Aktar Informazzjoni Stqarrija għall-istampa Proposta tal-Kummissjoni għal Strument Kontra l-Koerċizzjoni Komunikazzjoni tal-Kummissjoni lill-Parlament Ewropew u lill-Kunsill Ewropew dwar il-proposta tal-Kummissjoni għal strument kontra l-koerċizzjoni: Spjegazzjoni tal-proċess tal-Istrument kontra l-Koerċizzjoni Rapport tal-Valutazzjoni tal-Impatt Rapport tal-Valutazzjoni tal-Impatt - Sommarju Eżekuttiv Opinjoni tal-Bord tal-Iskrutinju Regolatorju Sit web tad-DĠ Kummerċ dwar l-Istrument kontra l-koerċizzjoni Feedback tal-partijiet ikkonċernati wara l-adozzjoni Il-paġna tat-traċċar tal-leġiżlazzjoni tal-Parlament Ewropew Dikjarazzjoni konġunta tal-Kummissjoni, il-Kunsill u l-Parlament Ewropew dwar strument li jiskoraġġixxi u jiġġieled azzjonijiet koerċittivi minn pajjiżi terzi *Aġġornat fit-13 ta' Diċembru 2021 fid-21:27.